Kamal Qureshi (SF), 2006-04-19:
Jeg vil ikke herfra gentage alle de problemstillinger, der er omkring det forslag, for det er der flere af de andre, der har været inde på.
Så jeg prøver i hvert fald at koncentrere mig om nogle af de ting, som jeg synes måske ikke er blevet nævnt, men som i hvert fald er meget væsentlige for SF.
Jeg vil slå fast, at vi overhovedet ingen problemer har med, at der bliver lavet en prøve.
Vi foreslog det vistnok allerede vistnok før valget i 2001, ellers gjorde vi det i hvert fald efter valget i 2001.
Vi har sådan set ikke nogen problemer med, at der bliver indført en prøve.
Der, hvor vi har vores meget store diskussion og problem, som også gør, at vi siger nej til den her prøve, er simpelt hen, at vi kan være bange for, hvad prøvens indhold vil være.
Vi har slet ikke kunnet forholde os til indholdet.
Vi har set det på nogle af de andre diskussioner, men vi har ikke i den her sammenhæng kunnet finde ud af, hvad det skal være.
For SF er det meget væsentligt, at de, der kommer til Danmark, kan se Danmark, sådan som vi fra SF’s side ser Danmark.
Det er Danmark som et moderne land, et europæisk land, der er en del af en global sammenhæng.
Det er et samfund, der er baseret på demokrati, respekten for menneskerettigheder, de universelle rettigheder, det sekulære samfund, som også er et progressivt samfund.
Det er sådan, SF ser Danmark, og det er i den retning, vi gerne ser Danmark bevæge sig yderligere.
Havde vi haft lejlighed til at lave sådan en prøve, så ville den selvfølgelig være baseret på de holdninger til Danmark og de værdier til Danmark, som vi fra SF’s side står for.
Så kan vi sådan set stå i den anden situation, nemlig at vi blandt forligspartierne, det flertal, som vil stemme det her forslag igennem, jo har Dansk Folkeparti, som er et parti med en gammeldags, nationalistisk holdning.
Det er et parti, der på ingen måder er tilhænger af globalt samarbejde og global respekt.
Det er et parti, som i højere grad baserer sig på et samfund med religiøse værdier end et samfund med menneskerettigheder.
Flere af dets folketingsmedlemmer har direkte sagt, at menneskerettigheder er noget forfærdelig noget.
Det er et parti, som også grundlæggende er imod kvinders ligestilling på en lang række områder.
Det er et parti, der fører en politik, som på mange måder er racistisk.
Vi kan selvfølgelig være bange for, at det er spørgsmål til de værdier, der kan lægge fundamentet for den prøve, som nu bliver udformet, og som vil gøre, at Danmark vil lide yderligere skade i forhold til den skade, det allerede har lidt på grund af regeringens samarbejde med Dansk Folkeparti.
Jeg vil citere fra Mandag Morgen.
Det drejer sig om en undersøgelse, som peger på, at det danske brand er på global nedtur.
Der står: Før krisen fremstod Danmark som et ærkeærkenordisk land, åbent, gavmildt, tolerant, demokratisk, stærkt orienteret mod menneskerettigheder og fairness.
Dette billede har lidt et knæk i store dele af verden, og dermed er det stærkeste element i det danske brand vingeskudt.
Det synes jeg er et problem, og det her er en artikel, som er lavet af et anset internationalt analysefirma, som Mandag Morgen i sin undersøgelse denne uge refererer til.
Jeg citerer yderligere fra artiklen: Danmark er gået fra at være et land, der nød en entydig respekt i vores fremme af fred og sikkerhed og vores indsats for menneskerettigheder, til at være et land, der er forbundet med større tvetydighed og direkte fjendtlighed.
Vi kan godt være bange for, at den her prøve vil være endnu et skridt i den retning, hvor Danmark ikke vil fremstå, som vi fra SF’s side gerne ser det, nemlig som et samfund, der er åbent med respekt for menneskerettigheder, og som er tilhænger af et internationalt samarbejde, men et samfund, der mere er indadvendt, nationalistisk og lukket.
Det er vi selvfølgelig kede af, og derfor vil vi heller ikke være med til at give – med al respekt for ministeren, og jeg har sådan set også al mulig respekt for ministeren som person – en blankocheck til et ministerium, som i den grad præ ges af en politik, som Dansk Folkeparti er arkitekten bag.
Det vil vi fra SF’s side ikke føle os trygge ved, og derfor vil vi stemme imod forslaget.